[{"text_idx": "#000002", "text": "Kogenud lavastajana on Mark Soosaar pakendanud hirmud, a\u0308ngi ja seksuaalkihi tasakaalustatud tervikusse."}, {"text_idx": "#000004", "text": "Mark Soosaare kui kuraatori vapiu\u0308rituseks on Pa\u0308rnu uue kunsti muuseumi iga-aastane aktina\u0308itus \u201eMees ja naine\u201c. Praegu ollakse selle muuseumi seisuga oma po\u0303lises kodus jo\u0303utud ja\u0308rjekordselt nullpunkti, nii et ainuke lahendus na\u0308ib olevat ko\u0303igeva\u0308gevamat paluda. (Selgituseks: Pa\u0308rnu linnavalitsuse aastatetagune otsus tegutseva muuseumi alt hoone rahaks teha ja eraka\u0308tesse mu\u0308u\u0308a, muutus pa\u0308rast ja\u0308rjekordset omanikuvahetust, kui juriidilise mo\u0303ju kaotasid algses mu\u0308u\u0308gilepingus olnud klauslid kohustuse kohta muuseumi kui rentnikku oma kodus u\u0308u\u0308rilisena edasi hoida.) Pa\u0308rnu linnavalitsusele ei tundu Mark Soosaare eluto\u0308o\u0308, kultuuri ja\u0308rje\u00adpidevuse kantsina u\u0308les ehitatud kunsti\u00admuuseumi ja filmifestivali kadumine korda minevat. Kultuuriministeeriumi ja omavalitsuse pingpongi fooniks on ametnike u\u0308ksko\u0303iksus ja puudulik arusaam muuseumi formaadi all tehtava igapa\u0308evato\u0308o\u0308 mastaapsusest ja vajalikkusest. Ei osata hinnata ka sealse ime\u00adtillukese aktivistide kollektiivi missiooni provintsilinna kultuurielu u\u0308lal hoida."}, {"text_idx": "#000005", "text": "Na\u0308ituse \u201eMees ja naine\u201c formaat on aastatega teisenenud, arenenud ja ku\u0308psenud. Mingil perioodil oli see ka suurim va\u0308liskunsti eksponeerimise platvorm siinsel kunstiva\u0308ljal. Kuraator Soosaar on vaieldamatu professionaal ja autoriteet filmivallas, kuid kunstniku, kuraatori ja na\u0308itusekujundajana alustas ta veerand sajandit tagasi o\u0303pipoisina. Fookus on aastate va\u0308ltel erinev olnud, kuid ha\u0308sti on meeles linnavalitsusest tulnud omaaegne kriitika nii falloste kui ka vagiinade rohkuse pihta, veel enam aga peavoolust erineva seksuaalsusega fotoseeriate ja videote ekspo\u00adneerimise eest. NB! Nu\u0308u\u0308d on asjalood heakodanlikus Pa\u0308rnuski sealmaal, et Pa\u0308rnu Linnagalerii vo\u0303ib formaadiga \u201eNaine ja naine\u201c uksed juba ohutult lahti lu\u0308u\u0308a ja Mare Tralla ja\u0308rjekordne \u201eskandaal\u201c sobib kui klikimagnet ka u\u0308le\u00adriigilisele laiatarbemeediale."}, {"text_idx": "#000007", "text": "Mark Soosaar pole po\u0303himo\u0303tteliselt vastuvoolu ujuja. Tema kui kunstnik suure algusta\u0308hega usaldab eelko\u0303ige omaenda intuitsiooni, kuid on avatud ko\u0303igele uuele, mis kunstis juhtub (suur osa teemasid jo\u0303uab temani maailma kunstnikufilmide-dokkide vahendusel). Selles mo\u0303ttes on tegu kuraatoriga par excellence: tema teemad ei ole o\u0303ngitsetud rahvusvaheliselt ristka\u0308endatavalt kunstiva\u0308ljalt ega ole maailmavaateliselt seotud kunstipoliitiliste kaanonitega. See, et Soosaare vaieldamatu lemmikkunstnik on Ju\u0308ri Arrak, keda ta igal vo\u0303imalikul (ja vo\u0303imatul) juhul protez\u030ceena esile to\u0303stab, teisena ehk autodidaktist Aivar Kurvits, kindlasti ka Jaan Toomik, varem to\u0303ena\u0308oliselt Peeter Mudist, na\u0308itab, et konservatiiviga, nagu vo\u0303iks oletada su\u0308nniaasta ja\u0308rgi, meil tegu pole. La\u0308bi elu avangardkunstist toitunud (Soosaare lu\u0308hi- ja ma\u0308ngufilmid kuuluvad New Yorgi moodsa kunsti muuseumi kogudesse), mo\u0303tleb ta globaalses mo\u0303o\u0303tkavas."}, {"text_idx": "#000009", "text": "Juba auhinnatud ja ka XXXIII Pa\u0308rnu filmifestivalil suure auhinna pa\u0308lvinud filmis (na\u0308ituse raames seda ka na\u0308idatakse) ei ole Strumi\u0142\u0142o loomingut na\u0308ha mitte u\u0308leliia palju. Film on pigem eluo\u0303htul u\u0308les vo\u0303etud zen\u2019iliku teadjamehe va\u0308a\u0308rikusest, sekka Valgevene kunstio\u0303pilase loomingu kommenteerimisest va\u0308lja kasvavad u\u0308ldised to\u0303ed. Film on mo\u0303istagi autonoomne ja Pa\u0308rnu na\u0308itusel va\u0308lja pandud 2016. aastal valminud vanatestamentlikku sarja \u201eLend\u201c (\u201eLot\u201c) on vo\u0303imalik mo\u0303ista ka seda na\u0308gemata. \u0141o\u0301dz\u0301is kunstihariduse saanud, hiljem Krako\u0301wi kunstiakadeemia lo\u0303petanud Strumi\u0142\u0142o oli isiklikult kokku puutunud ka legendaarse Andrzej Wro\u0301blewskiga (1927\u20131957, su\u0308ndinud Strumi\u0142\u0142oga samal aastal Vilniuses). Strumi\u0142\u0142o peab aga oma suurimaks mo\u0303jutajaks ja o\u0303petajaks W\u0142adys\u0142aw Strzemin\u0301skit, Poola avangardi omaaegset ka\u0308ilakuju. Strumi\u0142\u0142o on kunstnik, kelle puhul on lihtsam nimetada, millega ta pole tegelenud. Ta on maalija, graafik, joonistaja, plakatikunstnik, kollaaz\u030cide meister, poeet, installatsioonikunstnik, skulptor, kultuurinomaad, kelle esimesed pikemad Hiina matkad said alguse juba 1954. aastal. Seeja\u0308rel tulid ekspeditsioonid Altai ma\u0308gedesse, Mongooliasse, Vene\u00admaa Kaug-Ida piirkonnad ja Vietnam. U\u0308le seitsmeku\u0308mne aasta tegevkunstnikuna on kinnistanud kunstilise ka\u0308ekirja, mis on stiilirikkusele vaatamata a\u0308ratuntav, ulatudes popkunsti mo\u0303judega kollaaz\u030cidest orientaalse kalligraafia ja abstraktse ekspressionismini."}, {"text_idx": "#000010", "text": "Strumi\u0142\u0142o va\u0308liselt peaaegu new age\u2019lik \u201eLend\u201c, Pa\u0308rnu uue kunsti muuseumi akendega suurt saali enda alla vo\u0303ttev tiivulistest olenditest koosnevate vertikaalsete monumentaalmaalide sari, on energeetiliselt tihe vaatamine."}, {"text_idx": "#000011", "text": "Muud suures saalis vo\u0303ib vaadata ka na\u0308ituse ja\u0308relva\u0308ena ehk sarnasest elutunnetusest kantud kunstina. Strumi\u0142\u0142o olendid on tumeenergiat ta\u0308is, pateetika pole aga tu\u0308hi. Summutatud, must-valges ja halliseguste umbra varjunditega maalitud sadomaso stiilis inglitiivulised tegelased on ta\u0308heso\u0303dalaste kostu\u0308u\u0308mides ja asetsevad igau\u0308ks oma maalil otsekui sarkofaagis. Maalides on kasutatud veel valitud maava\u0308rve, kujundid on aga ko\u0303ik joonistuslikud. Su\u0308mbolistlik kohatus, kuid manerism see pole. Pigem ehk tulevikuma\u0308lestused vo\u0303i saadikud planeetidevahelisest ruumist? Neid ridu kirjutades tundub, et samade tunnusso\u0303nadega tuleks ilmselt kirjeldada ka religioosset kits\u030ci, kuid nii see antud juhul pole: sarja eepilist jo\u0303udu vo\u0303iks vo\u0303rrelda William Blake\u2019iga, osundava dateeringuta. Seda lummust tuleb ise kogeda! Emotsioone vo\u0303imendab na\u0308itusel taustana ma\u0308ngiv Arvo Pa\u0308rdi muusika. Lausa imeteldav, kuidas visuaal ja audio siin terviku moodustavad."}, {"text_idx": "#000013", "text": "Arrak, Ts\u030cernobai ja teised dominandid. Ju\u0308ri Arrak, kes on kuraatori tahtel poolakale sparringuparneriks, veab kvaliteedilt va\u0308lja ku\u0308ll \u2013 isegi kui maht on ebavo\u0303rdne. Eelko\u0303ige su\u0308nkroniseerub Arraku looming religioosse ta\u0308henduslikkusega. Na\u0308ituse kontekstis on ta\u0308helepanuva\u0308a\u0308rne Arraku 1969. aasta metallassamblaaz\u030ciga eleegiline \u201eIkaros\u201c (Margus Punabi kogust), mis on maalitud aastaku\u0308mnel, kui Poola kunstiajakirju Sztuka ja Projekt sai meil juba vabalt tellida (mitmed ANK 64 osalised on tunnistanud just Ida-Euroopa kunstiajakirjade kaudu siia jo\u0303udnud kunstimoodide mo\u0303ju oma kunstito\u0303ekspidamistele). Na\u0308itusel on u\u0308ks silmapaistvamaid Kaljo Po\u0303llu metsotintode sari \u201eKirgastumine\u201c (1992\u20131994), mis on \u201eKodalaste\u201c ko\u0303rval Po\u0303llu seeriatest ehk tuntuim (\u201eKirgastumine\u201c kuulub muuseumi enda kollektsiooni). Na\u0308ituse avasaalideks kujundatud kahes va\u0308iksemas saalis on peale eelnimetatud Po\u0303llu graafikasarja va\u0308ljas kaks hillitsetult maitsekat Po\u0303ldroosi teost ja valik hiljuti lahkunud To\u0303nis ja Mare Vindi loomingust. On muidugi maitse asi, kuid suurelt seinale paigutatud su\u0308nni- ja surmadaatumid ro\u0303hutavad pigem keha ajalikkust."}, {"text_idx": "#000014", "text": "Kunst on u\u0308ldjuhul aktuaalne ka pa\u0308rast autori maise elu lo\u0303ppu. Ra\u0308a\u0308gitakse isegi teatud mo\u0303ttes objektiivsemast tagasisidest, kui to\u0308o\u0308d on pa\u0308a\u0308senud autori fu\u0308u\u0308silise patroneerimise alt. Ruumi vaimne dominant on kahtlemata varalahkunud Ida-Virumaa taustaga Nadez\u030cda Ts\u030cernobai suureformaadiline \u201eAltar\u201c (o\u0303li, 2015)."}, {"text_idx": "#000018", "text": "La\u0308ksin na\u0308itusele, nagu ikka, aga elamus on rabavalt intensiivne, seda enam et muuseumi kohal ripub ja\u0308tkuvalt kirves. Minge, kuniks ta olemas on."}]